google/wiki40b huggingface dataset:
Riho Roots

Riho Roots (aastani 1940 Richard Roots, 6. august 1900 Jõelähtme vald, Harjumaa – 12. november 1979 Viljandi) oli Eesti arstiteadlane, patoanatoom ja hügieenik.

Elulugu

Riho Roots oli talupidaja poeg.
Lõpetas aastal 1919 Tallinna Linna Poeglaste Humanitaargümnaasiumi. Osales Vabadussõjas, lõpetas aastal 1927 Tartu Ülikooli arstiteaduskonna. 1927–1928 oli TÜ kohtuarstiteaduse instituudi assistent, 1929–1931 täiendas end Grazis ja Viinis. Oli 1931–1939 Tallinna Linna Keskhaigla prosektor, 1939–1940 TÜ patoloogia instituudi assistent, 1940–1941 vanemõpetaja, 1941–1944 prosektori kohusetäitja, 1944 vanemõpetaja, 1945–1950 hügieeni kateedri juhataja, kohusetäitja, aastast 1946 dotsent, 1944–1945 ka Tartu Sanitaarharidusmaja direktor, 1946 ajakirja Nõukogude Eesti Arst toimetaja, 1950–1970 Viljandi haigla patoanatoom ja Viljandi meditsiinikooli lektor. Oli Akadeemilise Arstiteaduse Seltsi liige (1923–1927), Tartu Teadusliku Arstide Seltsi ja Tallinna Eesti Arstide Seltsi sekretär (1927–1938).

Teadustöö

Uurimisvaldkond: kohtumeditsiin, patoloogiline anatoomia ja hügieen.
Uplinn

Uplinn on pelgupaik Pärnu maakonnas, Lääneranna vallas, Kinksis.

Mälestise kirjeldus

Pelgupaik Uplinn on ümbrusest ca 1–2 m kõrgem, põhja-kirde – lõuna-edela suunaline seljandik. Seljandiku ida-, lääne- ja lõunanõlv langeb laugjalt. Põhja-kirde poolt aga piirab pelgupaika kaevatud kraav, mille tõttu omandas seljandiku põhjanõlv järsu kallaku.
Pelgupaiga laius on 50–60 m, kõrgema osa pikkus ligikaudu 100 m. Piki seljandiku keskosa kulgeb maapinnast ca 80 cm kõrgem, 10 m laiune tasane ala. Selle lääneserv ühtib laugjalt seljandiku pinnaga, idaserv aga langeb järsult. Piki tema keskosa kasvab aga kõrgemate puude (peamiselt tammede) rida. Hõredalt kasvab tammi ka seljandiku lääneosas. Kultuurkiht pelgupaigal puudub.
Muistis peaks kuuluma II aastatuhande I poolde või keskpaika.
Voltveti vald

Voltveti vald (saksa keeles Tignitz) oli vald Pärnumaal Saarde kihelkonnas. Valla pindala oli 203 km² ja elanikke oli 1918 (1934. aasta seisuga). Vald eksisteeris 1866–1939.
Vallas oli 333 talundit ja elamut ning need kasutasid 7604 ha maad (1929. aasta seisuga).
Vallas asusid Voltveti mõis, Kärsu mõis ja Saarde kirikumõis.
Andon Beça

Andon Beça (7. september 1879 – 31. oktoober 1944) oli Albaania poliitik.
Ta oli Itaalia okupatsiooni ajal majandusminister Shefqet Verlaci 1939. aasta valitsuses ja rahandusminister 1943.
Jeffersoni maakond (Idaho)

Jeffersoni maakond (Jefferson County) on maakond USA-s Idaho osariigis. Geograafilised koordinaadid on 43° 48′ N, 112° 19′ W
Maakonna halduskeskus ja suurim linn on Rigby.
Maakonna pindala on 2863 km², millest 27 km² moodustab veepindala.
Elanike arv oli 2010. aasta rahvaloenduse järgi 26 140. Aastal 2000 oli elanike arv 19 155.

Ajalugu

Jeffersoni maakond moodustati 18. veebruaril 1913. aastal Fremonti maakonna osast. Maakond sai nime kolmanda Ameerika Ühendriikide presidendi Thomas Jeffersoni järgi.
Immanuel Kanti nimeline Balti Föderaalülikool

Immanuel Kanti nimeline Balti Föderaalülikool (Балтийский федеральный университет имени Иммануила Канта) on föderaalülikool Kaliningradis.
Kõrgkool loodi 1948. aastal Kaliningradi Riikliku Pedagoogilise Instituudina (Калининградский государственный педагогический институт). Aastal 1966 kujundati see ümber Kaliningradi Riiklikuks Ülikooliks (Калининградский государственный университет). Aastal 2005 nimetati ülikool ümber Immanuel Kanti nimeliseks Venemaa Riiklikuks Ülikooliks (Российский государственный университет имени Иммануила Канта) ja hakkas ennast pidama Königsbergi Ülikooli järglaseks. Alates 2011. aastast kannab ülikool praegust nime.
Antsiranana ülikool

Antsiranana ülikool (prantsuse keeles Université d’Antsiranana; varasema nimega Diégo-Suareze ülikool) on ülikool Madagaskaris Antsirananas.
Ülikool asutati 1976.
Ülikoolis õpib umbes 3000 üliõpilast.
Harilik rahnik

Harilik rahnik (Grimmia ovalis) on samblaliik rahniku perekonnast.
Harilik rahnik on kivisammal, mida leidub rändrahnudel.
Teise samanimelise samblaliigi põhinimi on harilik lõhistanukas (Schistidium apocarpum).
Newtoni kolmas seadus

Newtoni kolmas seadus väidab, et kaks keha mõjutavad teineteist jõududega, mis on absoluutväärtuselt võrdsed ja vastassuunalised.
ET Teater

ET Teater on Soome eestlaste teater, mis asutati 2. oktoobril 2015 Helsingis. Teatrile pani aluse eesti näitleja ja filmitegija Mait Lepik. 
Teatri repertuaar koosneb eestikeelsetest ja peamiselt eestlaste kirjutatud näidenditest. Algajad näitlejad on saanud asjalikku nõu ja õpetust oma ala proffidelt ja on karastunud erinevates TV ja filmirollides.
Jakob Hurda bareljeef

Jakob Hurda bareljeef on pühendatud Jakob Hurda mälestusele. Bareljeef asub Otepää kiriku eeskojas.
Bareljeefi autor on Villu Jaanisoo ja see avati Jakob Hurda 150. sünniaastapäeva auks peetud tseremoonial 17. juunil 1989.
Me armastame Eestit

"Me armastame Eestit" on TV3 Eesti-teemaline telemäng. Mängib kaks võistkonda, millel on püsivad kaptenid: Hannes Võrno ja Peeter Oja. Küsitakse humoorikaid küsimusi, kuulatakse armastatuid kodumaiseid laule ja lahendatakse mitmesuguseid ülesandeid. Saatejuht on Eda-Ines Etti.
Laura Kalle

Laura Kalle (sündinud 13. novembril 1989 Tartus) on eesti näitleja. 
Kalle on õppinud Kadrioru Saksa Gümnaasiumis ja Tallinna Prantsuse Lütseumis. 
2012. aastal lõpetas Kalle Tartu Ülikooli eesti keele ja kirjanduse erialal ja 2016. aastal lõpetas ta EMTA Lavakunstikooli 27. lennu. 
Aastast 2016 töötab ta Ugala teatris näitleja-dramaturgina. 
Kalle on üles astunud ka teatrikriitikuna ja filminäitlejana (tudengifilmid "Tosin küsimust Eesti kohta: Vältimatu", 2014 ja "Üürike ilu", 2016). 
Ta on tegutsenud ka lavastajana, näiteks 2016. aasta kevadel sai Rahvusooper Estonia kammersaalis näha tema lavastatud Benjamin Britteni õudusooperit "Kruvipööre".
Nutt

Nutt täiskasvanul

Reeglina täiskasvanud inimene nutab pisaratega.
Kuid nutu füsioloogiline olemus täiskasvanutel on aastal 2008 selgusetu. Kui imiku puhul on mõistetav nutu kommunikatiivne tähendus, siis miks täiskasvanud kasutavad sõnumi edastamiseks sellist mitteverbaalset moodust nagu nutt?
Uurimused on näidanud, et emotsionaalsed pisarad erinevad kaitseotstarbelistest pisaratest keemilise koostise poolest – emotsionaalsetes pisarates on rohkem kõrgmolekulaarseid ühendeid, nagu adrenokortikotroopne hormoon, prolaktiin ja mineraalaineid, nagu mangaani.
Liiva-uurikkarp

Liiva-uurikkarp Läänemeres

Eesti vetes esineb, kuid peetakse võõrliigiks.
Alates liiva-uurikkarbi jõudmisest Läänemerre umbes 500 aastat tagasi on mõnede teadlaste arvates vaja eristada uut Läänemere staadiumit, mida on nimetatud riimveeliseks Müüamereks. Teadusringkondades pole see aga veel kinnitust leidnud.
Belli maakond (Kentucky)

Belli maakond (Bell County) on maakond USA-s Kentucky osariigis. Geograafilised koordinaadid on 36°74' N, 83°67' W.
Maakonna halduskeskus on Pineville ja suurim linn Middlesboro.
Maakonna pindala on 936 km². Veepindala on 2 km².
Elanike arv oli 2010. aasta rahvaloenduse järgi 28 691. Aastal 2000 oli elanikke 30 060.

Ajalugu

Belli maakond moodustati 1. augustil 1867 Harlani ja Knox' maakonna osadest. Maakond sai nime USA poliitiku Joshua Fry Belli järgi. Maakonna kohtumaja on hävinud kolm korda; 1914 ja 1918. aastal hävis hoone tulekahjus ja 1976. aastal üleujutuses.
Jaapani hiidsalamander

Kirjeldus

Jaapani hiidsalamandri pikkuseks on kuni 1,5 m ja ta võib kaaluda kuni 26 kg ning on teine kõige suurem salamander maailmas. Temast suurem salamander, Hiina hiidsalamander (Andrias davidianus), on temaga välimuselt väga sarnane ja tema lähisugulane. Jaapani hiidsalamandri nahavärv varieerub punakaspruunist kuni pruunikaskollaseni, kõhu alt on see heledamat värvi ning pakub kaitset ojade ja jõgede põhjas. Neil on väga väiksed silmad ja halb nägemine. Nende suu ja pea on ühe laiused. Jäsemed on lühikesed ja laiad. Saba on lühike ja moodustab pisut üle 1/3 kehast.

Levila

Jaapani hiidsalamandrid elavad nii selgeveelistes ja jahedates jõgedes (20–50 m laiad) kui ka väikestes ojades (1–4 m laiad). Ojad, kus nad elavad, on tavaliselt madalad, tasase vooluga ning kivise ja kruusase põhjaga. Liigi isendid paiknevad üldiselt varjatult kivistes koobastes või veekoguäärsetes urgudes. Kudemiskohad ja vastsed paiknevad väikestel kiirevoolulistel 
ülemjooksudel.

Ajalugu

Esimest korda on eurooplased maininud Jaapani hiidsalamandrit Hollandis Leidenis 1820. aastatel. Kohalik arst Philipp Franz von Siebold Dejima saarelt Nagasakist püüdis ühe liigi isendi ja saatis selle laevaga Hollandisse. 1951. aastast on see liik looduskaitse all.
Krooneetrid

Krooneetrid on tsüklilised polüeetrid, enamasti korduvate eeterlülidega (-O-CH₂-CH₂)ₙ ühendid. Siia loetakse ka harvem ettetulevad analoogset tüüpi makroheterotsüklid, mille molekulis on hapniku aatomi asemel S (tiakroon), NH (asakroon) jt elemendid.
Krooneetrite spetsiifiliseks ühisjooneks on tsüklisisene tühik, mille hapnikuaatomitega seonduvad kergesti mitmed katioonid ja protoneeritud aminorühma sisaldavad ühendid. Tugevasti komplekseeruvad leelismetallide katioonid andes stabiilsed ühendid. Seejuures tsükli väliskülg on hüdrofoobne. Seetõttu moodustunud soolad reeglina lahustuvad mittepolaarsetes orgaanilistes solventides.
1962. aasta NSV Liidu meistrivõistlused purjetamises

1962. aasta NSV Liidu meistrivõistlused purjetamises toimusid kahes osas: kiiljahtide regatt Riias 14.–24. septembrini, svertpaatide oma Sevastoopolis 28. septembrist 7. oktoobrini.
Helga Kross

Isiklikku

Jaan Kross oli aastatel 1954-1958 tema abikaasa ja Kristiina Ross on nende tütar.
Pagari lahingu mälestussammas

Pagari lahingu mälestussammas on Ida-Viru maakonnas Alutaguse vallas Pagari külas asuv Vabadussõja Pagari lahingus langenutele püstitatud mälestusmärk.
Sammas avati 23. juunil 1939.
Oktoobris 1944 sammas hävitati.
Sammas taasavati 23. juunil 1990.
Biotervendus

Biotervendus ehk bioloogiline tervendamine ehk bioremediatsioon on mikroorganismide kasutamine eesmärgiga hävitada või vähendada ohtlike jääkide kontsentratsiooni reostatud kohas.
Biotervenduseks võib lugeda ka veekogu õlilaikude likvideerimist, kus nitraadi ja/või sulfaadiühendite viimine reostunud keskkonda soodustab toornaftat lagundavate bakterite hulka. Sageli kasutatakse organisme kindlate saasteainete degradeerimiseks, näiteks teatud bakterid lagundavad kloororgaanilisi ühendeid.
Bioremediatsiooni eelised on madal hind, võimalus looduslikke protsesse ära kasutada ja võimalus toksilisi aineid kohapeal lagundada, vähendamaks puhastustööliste hulka ja elanikkonna kokkupuudet ohtlike jääkidega. Halb omadus bioremediatsioonil on spetsiifilisus erinevate kemikaalide suhtes ja aeganõudvus nende lagundamisel. Kemikaalide lagundamise kiirus ja määr on samuti varieeruv.
Bioremediatsiooni tehnoloogiaid saab üldjoontes jagada kaheks: in situ (saastunud aine lagundamine leiukohas) ja ex situ (saastunud aine eemaldamine, et seda mujal töödelda). Mõned näited bioremediatsioonist on kompostimine, fütoremediatsioon, bioreaktor ja biostimulatsioon. Bioremediatsioon võib toimuda kas iseseisvalt või väliste stimulantide, nagu väetiste või hapniku lisamisel, mis toetavad bioremediaatorite kasvu (biostimulatsioon).

Geneetiline muundamine

Geneetiliselt muundatud organismide kasutamine looduslike keskkondade puhastamisel toksilistest ühenditest omab suurt potentsiaali. Deinococcus radiodurans, mis on maailma kõige vastupidavam bakter,  on modifitseeritud lagundamaksradioaktiivsetest jäätmetest tolueeni ja ioonset elavhõbedat. Pseudomonas putida lagundab naftaleeni ja salitsüülhapet, kuid eelistab toiduks glükoosi metaboliseerida. Kui P. putida glükoosi metabolismirada häirida, lagundab see glükoosi asemel energia saamiseks varasemast suuremates kogustes naftaleeni ja salitsüülhapet.
Geneetiliselt muundatud organismide jälgimine looduses on väga keeruline ja seetõttu on nende loodusesse vabastamine rangelt reguleeritud. Bakterite leviku jälgimise hõlbustamiseks kasutatakse ühe abimeetodina bioluminestsentsi põhjustavate geenide sisestamist bakteri genoomi.

Mükoremediatsioon

Mükoremediatsioon on bioremediatsiooni vorm, kus kasutatakse toksiliste ainete lagundajana seenemütseeli. Seened moodustavad mullamikroobide kogumassist umbes 75%, parandavad oma elutegevusega mulla struktuuri ja ei sõltu levikul nii palju veefaasidest kui bakterid. Seened dekomposteerivad mullas orgaanilist ainet, lagundades erinevate hapete ja ensüümide abiga taimeraku peamisi komponente: ligniini ja tselluloosi.
Näiteks seeneliigid perekondadest Cladophialophora ja Exophiala assimileerivad tolueeni ning erinevad Aspergillus'-e ja Penicillium-i liigid lagundavad alifaatseid süsivesinikke, klorofenoole ja polütsüklilisi aromaatseid süsivesinikke (PAH).
Sanremo laulufestival

Sanremo laulufestival  (Sanremo Festival della canzone italiana) 
on Itaalias, Sanremos alates 1951. aastast toimuv laulufestival.
Sanremo festival on ilmselt esimene ja vanim toimiv laulufestival. Teda peetakse ka Eurovisiooni lauluvõistluse otseseks eeskujuks. Reeglina on Itaaliat Eurovisiooni lauluvõistlusel esindanud just Sanremo festivali võidulaul.
Festivali iseärasuseks on olnud see, et perioodil 1953–1971 (v.a. 1956) esitasid sama laulu vähemalt kaks erinevat esitajat.
Hiljem on mitmel korral muudetud esinejate kategooriad – lisatud uustulnuka kategooria, suure artisti kategooria, sisse viidud eraldi arvestus naiste ja meeste kategoorias, jm.
Sanremo festival on paljudele Itaalia lauljatele ja laulutegijatele olnud oluliseks etapiks teel tuntusele.
Festivalil esitatud lauludest on mitmed saanud väga populaarseks ka Eestis, seda nii eestikeelsete versioonidena kui ka originaalesituste kujul. Eriti populaarsed on olnud 1958. aasta võidulaul "Nel blu dipinto di blu (Volare)" ja 1960ndate aastate võidulaulud "Romantica" ja "Non ho l'eta". Aga populaarsed ja raadios tihti eetris olnud laulud on olnud ka muud festivalil esitatud võistluslaulud, nagu "Quando m'innamoro", "La pioggia", "Che sará", "L'italiano", "Ci sará", "Non voglio mica la luna", "Tanti auguri", "Con te partirò", "Laura non c'è". Mitmest neist on tehtud ka väga häid ja võib olla et originaalist paremaidki eestikeelseid versioone ("Jätke võtmed väljapoole" – "Tanti auguri").
Eurovisioonil on Itaalial olnud suurem edu lauludega "Aprite le finestre" ja "Amami se vuoi" (ESC1956 #2), "Al di là" (ESC1961 #5), "Uno per tutte" (ESC1963 #3), "Non ho l'eta" (ESC1964 #1), "Se piangi, se ridi" (ESC1965 #5), "L'amore è un attimo" (ESC1971 #5), "Si" (ESC1974 #2), "Era" (ESC1974 #3); "I treni di Tozeur" (ESC1984 #5), "Gente di mare" (ESC1987 #3), "Insieme" (ESC1990 #1), "Rapsodia" (ESC1992 #4), "Fiumi di parole" (ESC1997 #4), "Madness of Love" (ESC2011 #2), "Non mi avete fatto niente" (ESC2018 #5).
Kaarli mõis (Kambja)

Kaarli mõis ehk Puugi mõis (saksa keeles Karlsberg) oli poolmõis Kambja kihelkonnas Tartumaal. Praeguse haldusjaotuse järgi asub mõis Valgjärve vallas Põlva maakonnas.

Ajalugu

Mõis rajati Krüüdneri mõisast eraldatud alast.
Impulsihäire

Impulsihäire on psühhiaatrilise häire liik, mida iseloomustab impulsiivsus – suutmatus seista vastu kiusatusele, tung või impulss, mis võib kahjustada inimest ennast või teisi. Paljud psühhiaatrilised häired tulevad impulsiivsusest, sealhulgas ainetega seotud häired, käitumuslikud sõltuvused, tähelepanupuudulikkuse ja hüperaktiivsuse häire, antisotsiaalne isiksusehäire, piirialane isiksusehäire, käitumise häired ja mõned meeleoluhäired.
Impulsihäiretele on Iseloomulikud on korduvad teod, millel pole selget ratsionaalset motiveeringut ja mis kahjustavad tavaliselt inimese enese ja teiste huve. Inimese enda sõnade järgi on käitumise põhjuseks kontrollimatud impulsid. Nende häirete põhjused on ebaselged ning need on ühendatud üldise kirjeldava sarnasuse tõttu, mitte sellepärast, et oleks teada muid olulisi ühisjooni. Siia ei kuulu alkoholi ja ravimite liigtarvitamine ega seksuaal- ja söömiskäitumisega seotud impulsi- ja harjumushäired.
Päike (astroloogia)

Päike on taevakeha, mis kuulub tänapäeva Lääne astroloogias viie isikliku planeedi hulka. Maalt vaadatuna teeb Päike sodiaagile ringi peale umbes aastaga.
Päike on astroloogias üks tähtsamaid taevakehi. Selle märgipositsiooni on inimestel enamasti väga lihtne ilma eelteadmisteta määrata (piisab oma sünnipäeva teadmisest) ja sellel põhineb ka horoskoopide ning kaheteistkümne päikesemärgi populaarsus.
Päike väljendab inimese horoskoobis tema tahet, elu põhieesmärke ja püüdlusi. Päike annab inimesele enamiku selle märgi omadustest, milles ta paikneb.
Päikese asend horoskoobis näitab, mis inimest innustab ja motiveerib, kuidas ta ennast ühiskonnas kehtestab, mille poolest tahab silma paista ja millisena end teistele näidata. Samuti seda, millised on tema loomulikud käitumismallid.  Päikese asend näitab aga ka valdkondi, kus inimene peab arenemiseks ja oma mina-tunde tugevdamiseks aktiivselt võitlema takistuste ja oma nõrkustega.
Isikuhoroskoobis väljendab Päike meesplaneedina lisaks ka lähedasi meesterahvaid inimese elus (isa, vend, abikaasa, ülemus, poeg – eriti esimene poeg).
Anatoomiliselt on Päike seotud südame, arterite, lülisamba, mehel parema ja naisel vasaku silmaga .
Päike valitseb Lõvi märki ja on seotud 5. astroloogilise majaga.
Mütoloogia
Kreeka mütoloogias kehastasid Päikese printsiipi kaks jumalat: Helios ja Apollon (vanarooma Apollo), kellest viimane oli kuujumalanna Artemise kaksikvend. Helios olevat iga päev sõitnud nelja tulise hobusega vankris oma idas asuvast paleest üle taeva lääne paleesse. Ta nägi ja kuulis kõike, seepärast kutsuti ta vandetõotuste andmise juurde alati tunnistajaks.
Apollon austas ja väärtustas inimest. Tema valitseda oli eeskätt muusika, ravikunst, ennustamine ja vibulaskmine. Apollon oli Zeusi ja naistitaan Leto poeg. Tema suurimad saavutused olid Delfi oraakel (Delfis tappis ta selgeltnägija mao Pythoni) ning lauto- ja lüüramäng.
Hoolimata tema ilust ja kunstiannetest, läksid enamik naisi ja noori mehi, keda ta samuti himustas, tal tee pealt eest – takistamatult särav Päike on surelike jaoks talumatu ja selle eest tuleb kaitset otsida. Lisaks oli Apollon innukas meessoo ülemvõimu kaitsja.
Apolloni oraakli juhtmõte oli: tunne iseennast, et tunneksid jumalat! See iseloomustab ka Päikese sümboolikat sünnihoroskoobis.
Jugoslaavia Eurovisiooni lauluvõistlusel

Jugoslaavia Föderatiivne Sotsialistlik Vabariik

Jugoslaavia Föderatiivne Sotsialistlik Vabariik debüteeris Eurovisiooni lauluvõistlusel 1961. aastal. Rahvusliku eelvooruks oli Jugovizija, mille organiseeris Jugoslaavia ringhääling JRT. Eelvoorus osalesid laulud, mis esitati võistlusele kohalike ringhäälingute poolt, mille keskused asusid vabariikide pealinnades: Bosnia ja Hertsegoviina Sotsialistlik Vabariik (RTV Sarajevo), Horvaatia Sotsialistlik Vabariik (RTV Zagreb ja RTV Split), Makedoonia Sotsialistlik Vabariik (RTV Skopje), Montenegro Sotsialistlik Vabariik (RTV Titograd), Serbia Sotsialistlik Vabariik (RTV Belgrad), Sloveenia Sotsialistlik Vabariik (RTV Ljubljana) ning ka autonoomsete provintside ringhäälingud: Kosovo Autonoomne Sotsialistlik Vabariik (RTV Priština) ja Vojvodina Sotsialistlik Vabariik (RTV Novi Sad). Esimeses võistluses olid Belgrad, Ljubljana ja Zagreb. Teised liitusid hiljem. 
Võistluse eksisteerimise jooksul esindas Jugoslaaviat artistid viiest vabariigist. Need esindajad olid Bosnia ja Hertsegoviinast, Horvaatiast, Montenegrost, Serbiast ja Sloveeniast. Makedoonia, Vojvodina ega Kosovo ei võitnud kunagi eelvooru. Horvaatia oli kõige edukam võites 11 võistlust 27st. Alates 1977. aastast kuni 1980. aastani ja 1985. aastal, Jugoslaavia ei osalenud lauluvõistlusel. 
Jugoslaavia Föderatiivne Sotsialistlik Vabariik võitis 1989. aasta Eurovisiooni lauluvõistluse lauluga "Rock Me", mida esindas grupp Riva. Reeglite järgi toimus 1990. aasta Eurovisiooni lauluvõistlus Zagrebis, kuna esinduslugu oli pärit Horvaatiast.
Blue Time

Blue Time oli 1989–1997 tegutsenud ansambel (duo), mille moodustasid Tõnis Mägi ja Avo Ulvik.
Inversioon (meteoroloogia)

Inversioon on meteoroloogiline nähtus, mille korral kõrgemad õhukihid on madalamaist soojemad, vastupidi adiabaatilisele jahenemisele kõrguse suurenedes – sellises kihis õhutemperatuur hoopis tõuseb.
Ostrôžky

Ostrôžky on mäestik Slovakkia keskosas, mis on osa Lääne-Karpaatidest ja ühtlasi ka osa Slovaki keskmäestikust.  
Selle regiooni kõrgeim tipp on Ostrôžka (877 m). 800 meetrini küünivad veel kolm tippu: Javor (821 m), Bralce (817 m) ja Stanová (800 m).
Sealne kliima on mõõdukalt soe. Mäed on valdavalt kaetud lehtmetsaga. Mäestiku veed voolavad Ipoly jõkke.
Mäestikus asub Praha küla.

Geoloogia

Sealne mägismaa on vulkaanilise tekkega. Sealsed mäed on jäänukid Neogeenis tegutsenud vulkaanidest ja neist välja pursanud püroklastilisest materjalist. Mägismaa kõrgema põhjapoolse osa moodustavad graniit ja dioriit.
Hiljem on sealse maastiku kujundanud erosioon. Olemuselt on tegemist lauskmaaga, mida tihedalt paiknevad sügavalt pinnasesse lõikunud jõeorud liigendavad eraldiseisvateks lamedaharjalisteks mägedeks. Tuhári küla lähistel paiknev kivimurd on Slovakkia ainus marmori leiukoht.
Arbitraarsus

Arbitraarsus on märgisuhete fundamentaalne omadus, mis seisneb suhte osaliste (tähistaja ja tähistatava) määratuses organismi poolt, organismi suvast lähtudes.
Erinevalt juhuslikkusest on arbitraarsuse aluseks organismi poolt tehtav valik.
Peterburi Eesti Jõukarastuse Selts Kalev

Peterburi Eesti Jõukarastuse Selts Kalev oli Peterburi eestlaste spordiselts, mis tegutses 1900-1917. Seltsi põhikiri kinnitati 18. aprillil 1900. Selts oli tollal üks Peterburi juhtivaid spordiorganisatsioone. Selts korraldas muu hulgas Venemaa meistrivõistlusi raskejõustikus.
Seltsi eelkäija oli 1898 asutatud Peterburi Eesti Jõumeeste Ühisus, kuhu peale eestlaste kuulusid ka soomlased ja venelased.
Unlambda

Unlambda on minimalistlik funktsionaalne programmeerimiskeel, mille leiutas David Madore. See põhineb kahel sisseehitatud funktsioonil (s ja k) ja omistamisoperaatoril (kirjutatakse ` ehk graavis). Vaid nendest funktsioonidest ja operaatorist piisab, et Unlambda oleks Turingi mõttes täielik. Tegelikult lisanduvad mainitutele ka mõned sisend-väljundfunktsioonid, et oleks võimalik kasutajaga suhelda, mõned lühendatud funktsioonid (nn otseteed) ja täiendavad väärtustamisfunktsioonid. Unlambdas puuduvad muutujad.

Põhiprintsiibid

Esoteerilise programmeerimiskeelena on Unlambda mõeldud pigem puhta funktsionaalse programmeerimise näitena kui praktiliselt kasuliku keelena. Peamine eripära on tavaliste operaatorite ja andmetüüpide puudumine. Ainsad andmed programmides on üheparameetrised funktsioonid. Sellele vaatamata saab andmeid simuleerida sobivate funktsioonidega. Mitmeparameetrilisi funktsioone saab esitada karritades.
Programmi "Hello world" realisatsioon Unlambdas näeb välja järgmine:

`r```````````.H.e.l.l.o. .w.o.r.l.di
Lodewijk van Heyden

Lodewijk Sigismund Vincent Gustaaf van Heyden (vene Логин Петрович Гейден; 7. september 1773 Haag – 17. oktoober 1850 Tallinn) oli Hollandi päritolu admiral, riigikrahv 1790, juhtis Venemaa keisririigi laevastikku Navarino lahingus 1827, Tallinna sõjakuberner 1834–1850 ja samaaegselt Tallinna sadama kõrgeim ülem 1838–1850.
Ta on maetud tänaseks hävinenud Kopli kalmistule.
Mulk (ajakiri)

Mulk oli huumoriajakiri, mis ilmus 1908. aasta veebruaris Viljandis. Toimetaja ja väljaandja Aadu (Ado) Tõllasepp.

Välisviited

Digari "Mulk" 1908
Johann Elias Lorenz Schatz

Johann Elias Lorenz Schatz (24. aprill 1767 Arnstadt – 23. september 1847 Tirza) oli Läti ja Eesti vaimulik.
Schatz sündis Arnstadtis Tüüringis. Lõpetas Arnstadtis gümnaasiumi. Õppis aastatel 1787–1790 (immatrikuleeriti 30. aprillil 1787) Jena Ülikoolis. Oli aastast 1793 Liivimaal koduõpetaja. Ordineeriti 14. juulil 1801 õpetajaks.
Oli aastatel 1801–1812 (introdutseeriti 28. juulil 1801) Aloja koguduse õpetaja. Aastatel 1812–1839 oli Luke koguduse õpetaja, teenides aastast 1823 ka Valga Jaani kogudust. Jäi aastal 1839 emerituuri. Suri Tirzas (Gulbene lähedal).

Isiklikku

Tema äi Paul Pomian-Pesarovius oli Valmiera lähedal oleva Matīšu (Madise) koguduse õpetaja ja hiljem Valka lähedal asuva Trikāta koguduse õpetaja. Väimees Jakob Wilhelm Reinhold Everth oli Kodavere ja Alatskivi koguduse õpetaja.